PMIndiaData/PMIndiaSum huggingface dataset:
பிரதமரின் பாலஸ்தீன விஜயத்தின்போது கையெழுத்திடப்பட்ட புரிந்துணர்வு உடன்படிக்கைகள்/ஒப்பந்தங்களின் பட்டியல்

வ.எண். புரிந்துணர்வு உடன்படிக்கைகள்/ஒப்பந்தங்களின் பெயர் பாலஸ்தீன தரப்பில் கையெழுத்திடப்பட்டு பரிமாறிக்கொண்டவர் இந்திய தரப்பில் கையெழுத்திட்டவர் 1. 30 மில்லியன் அமெரிக்க டாலர் மதிப்பீட்டில் பெத்லகம் ஆளுநரகத்திலுள்ள பைட் சாஹுரில் இந்திய-பாலஸ்தீன சிறப்பு வல்லமை மருத்துவமனை அமைத்திட இந்தியா மற்றும் பாலஸ்தீனம் இடையேயான புரிந்துணர்வு உடன்படிக்கை டாக்டர் ஜாவாத் ஔவாத், பாலஸ்தீன சுகாதாரத் துறை இணை அமைச்சர் திரு.டி.எஸ். திருமூர்த்தி, செயலாளர் (இ.ஆர்.) 2. 5 மில்லியன் அமெரிக்க டாலர் மதிப்பீட்டில் மகளிருக்கு அதிகாரமளிப்பதற்கான இந்திய-பாலஸ்தீன மையம், “துரத்தி” கட்டுவதற்கு இந்தியா மற்றும் பாலஸ்தீனம் இடையேயான புரிந்துணர்வு உடன்படிக்கை செல்வி.அபீர் ஓளதே, தேசிய பொருளாதாரத் துறை அமைச்சர் திரு.டி.எஸ். திருமூர்த்தி, செயலாளர் (இ.ஆர்.) 3. 5 மில்லியன் அமெரிக்க டாலர் மதிப்பீட்டில் ரமல்லாவில் புதிய தேசிய அச்சகம் அமைத்திட இந்தியா மற்றும் பாலஸ்தீனம் இடையேயான புரிந்துணர்வு உடன்படிக்கை திரு.அஹமத் ஆசப், நிதியமைச்சரின் சார்பில் பாலஸ்தீனிய பொது ஒளிபரப்பு நிறுவனம் மற்றும் அலுவல் ஊடகத் துறை அமைச்சர் திரு.டி.எஸ். திருமூர்த்தி, செயலாளர் (இ.ஆர்.) 4. 1 மில்லியன் அமெரிக்க டாலர் மதிப்பீட்டில் முத்தால்த் அல் ஷுஹாதா கிராமத்தில் பள்ளிக்கூடம் கட்டுவதற்கு இந்தியா மற்றும் பாலஸ்தீனம் இடையேயான புரிந்துணர்வு உடன்படிக்கை டாக்டர்.சபரி சைதாம், பாலஸ்தீன கல்வி மற்றும் உயர்கல்வித் துறை அமைச்சர் திரு.டி.எஸ். திருமூர்த்தி, செயலாளர் (இ.ஆர்.) 5. 1 மில்லியன் அமெரிக்க டாலர் மதிப்பீட்டில் பாலஸ்தீனம், துபாஸ் ஆளுநகரத்தில் உள்ள தமூன் கிராமத்தில் பள்ளிக்கூடம் கட்டுவதற்கு இந்தியா மற்றும் பாலஸ்தீனம் இடையேயான புரிந்துணர்வு உடன்படிக்கை டாக்டர்.சபரி சைதாம், பாலஸ்தீன கல்வி மற்றும் உயர்கல்வித் துறை அமைச்சர் திரு.டி.எஸ். திருமூர்த்தி, செயலாளர் (இ.ஆர்.) 6. 0.25 மில்லியன் அமெரிக்க டாலர் மதிப்பீட்டில் அபு தீஸ்ஸில் ஜவஹர்லால் நேரு பள்ளிக்கூடத்தில் கூடுதல் தளம் கட்டுவதற்கு இந்தியா மற்றும் பாலஸ்தீனம் இடையேயான புரிந்துணர்வு உடன்படிக்கை டாக்டர்.சபரி சைதாம், பாலஸ்தீன கல்வி மற்றும் உயர்கல்வித் துறை அமைச்சர் திரு.டி.எஸ். திருமூர்த்தி, செயலாளர் (இ.ஆர்.)
இந்தியா மற்றும் சர்வதேசச் சூரியச் சக்திக் கூட்டமைப்பு இடையே தலைமையிட (நிகழ்ச்சி ஏற்பாடு செய்யும் நாடு) ஒப்பந்தத்திற்கு மத்திய அமைச்சரவை ஒப்புதல்

இந்தியாவுக்கும் சர்வதேசச் சூரியச் சக்திக் கூட்டமைப்புக்கும் இடையே கையெழுத்தான, நிகழ்ச்சிக்கு ஏற்பாடு செய்யும் நாடு தொடர்பான தலைமையிட ஒப்பந்தத்திற்குப் பிரதமர் திரு.நரேந்திர மோடி தலைமையில் நடந்த மத்திய அமைச்சரவைக் கூட்டத்தில் ஒப்புதல் வழங்கப்பட்டுள்ளது. இதன் மூலம் ஒப்பந்தத்தில் கையெழுத்திட்டுள்ள வெளியுறவு அமைச்சகத்துக்கு அங்கீகாரம் வழங்கப்பட்டுள்ளது. இந்த ஒப்பந்தம் 2018 மார்ச் மாதம் 26-ஆம் தேதி கையெழுத்தாகியது. இந்தியா மற்றும் சர்வதேசச் சூரியசக்திக் கூட்டமைப்பு இடையே செயல்பாட்டு ஏற்பாடுகளை இந்தத் தலைமையிட ஒப்பந்தம் உருவாக்கும். இது சர்வதேசச் சூரியசக்திக் கூட்டமைப்பு, சர்வதேச அரசுகளுக்கு இடையிலான அமைப்பாகச் செயல்பட பெரிதும் உதவும். சர்வதேசச் சூரியசக்திக் கூட்டமைப்பு உருவாக்கமானது, சூரியசக்தித் தொழில்நுட்பத்தை மேம்படுத்தவும், இந்தியா உள்ளிட்ட உறுப்பு நாடுகளை அதில் ஈடுபடுத்தவும் பெரிதும் உதவும்.
வியட்நாம் பாதுகாப்பு அமைச்சர் ஜெனரல் நுகோ சுவான் லிச் பிரதமருடன் சந்திப்பு

வியட்நாம் பாதுகாப்பு அமைச்சர் ஜெனரல் நுகோ சுவான் லிச், பிரதமர் திரு நரேந்திர மோடியை சந்தித்தார். செப்டம்பர் 2016 -ல் வியட்நாமிற்கு தான் பயணம் செய்தபோது இரு நாடுகளுக்கு இடையேயான உறவை மேம்படுத்தும் வகையில் அமைந்ததை பிரதமர் நினைவு கூறினார். இந்தியாவின் கிழக்கு ஆசிய நாடுகளுக்கான கொள்கையில் வியட்நாம் முக்கிய பங்கு வகிக்கிறது என்று பிரதமர் கூறினார். ஜெனரல் நுகோ சுவான் லிச் இரு நாடுகளுக்கிடையேயான பாதுகாப்பு ஒத்துழைப்பில் ஏற்பட்டுள்ள முன்னேற்றம் குறித்து பிரதமரிடம் விளக்கினார். பாதுகாப்புத்துறையில் இந்தியாவும் வியட்நாமும் நீண்டகாலமாக நல்ல உறவை கடைப்பிடித்து வருவதை குறிப்பிட்ட பிரதமர், பாதுகாப்பு ஒப்பந்தங்களை இந்தியா மேலும் வலுப்படுத்தும். அனைத்து துறைகளிலும் இந்தியா வியட்நாம் இடையேயான நெருக்கமான ஒத்துழைப்பு மொத்த மண்டலத்திற்கும் திடம், பாதுகாப்பு மற்றும் செழிப்பான நிலையை உருவாக்கும் என்று பிரதமர் கூறினார்.
ஜகார்த்தாவில் இந்தியர்களிடையில் பிரதமர் உரை

இந்தோனேசியாவில் பயணம் செய்யும் பிரதமர் திரு. நரேந்திர மோடி தலைநகர் ஜகார்த்தாவில் இந்தியர்கள் பங்கேற்ற கூட்டத்தில் இன்று உரையாற்றினார். இந்தியாவுக்கும் இந்தோனேசியாவுக்கும் இடையிலான உறவுகள் குறித்துப் பேசிய பிரதமர் கடந்த ஜனவரியில் புது தில்லியில் நடைபெற்ற குடியரசு தின விழாவில் ஆசியான் அமைப்பில் உள்ள 10 நாடுகளின் தலைவர்கள் பங்கேற்றதை அன்புடன் நினைவுகூர்ந்தார். புதுதில்லியில் 1950ம் ஆண்டு நடைபெற்ற குடியரசு தின அணிவகுப்பில் இந்தோனேசிய அதிபர் பங்கேற்றதையும் குறிப்பிட்டார். “இந்தோனேசியாவில் குடியேறியுள்ள இந்தியர்கள் இந்தோனேசியாவின் பெருமைக்குரிய குடிமக்களாக இருக்கிறார்கள். அதே சமயம் இந்தியாவின் வேருடன் தொடர்புகொண்டிருக்கிறார்கள்” என்று பிரதமர் கூறினார். “கடந்த நான்கு ஆண்டுகளில் இந்தியா இணையற்ற மாற்றத்தைக் கண்டுள்ளது. அந்நிய நேரடி முதலீடு விஷயத்தில் இந்தியப் பொருளாதாரம் திறந்த மனத்தோடு இருக்கிறது. எளிதாகத் தொழில் தொடங்கலாம். இந்தியப் பொருளாதாரத்தின் போட்டித் தன்மை வலுவாக இருக்கிறது. இந்தியாவும் இந்தோனேசியாவும் தங்களது ஜனநாயக நெறிகள், பன்முகத் தன்மை குறித்துப் பெருமைப் படலாம். உதாரணத்திற்கு, பாலி ஜாத்ரா போன்ற பயண நிகழ்வுகள், மொழி, உணவு ஆகியவற்றில் ஒற்றுமை, கலாசாரத் தொடர்புகள் ஆகியவை குறிப்பிடத் தக்கவை” என்று பிரதமர் கூறினார். தானும் இந்தோனேசிய அதிபர் விடோடோவும் அங்கு நடைபெற்ற காத்தாடித் திருவிழாவில் பங்கேற்றதை நினைவுகூர்ந்த பிரதமர் திரு. மோடி, அந்த விழாவில் இராமாயணம், மகாபாரதம் ஆகியவை தொடர்பான குறிப்புகள் இடம்பெற்றுள்ளதைச் சுட்டிக் காட்டினார். இந்தியாவின் வளர்ச்சிகள் குறித்துப் பேசிய பிரதமர், மத்திய அரசு மேம்பாடு சார்ந்த, ஊழலற்ற நடைமுறையை உருவாக்கி வருகிறது என்றார். “தொழில் தொடங்க எளிதான சூழல் என்பதிலிருந்து தற்போது எளிதாக வாழ்தல் என்ற நிலையில் கவனம் செலுத்தத் தொடங்கியுள்ளோம். எங்களது நடைமுறை வெளிப்படைத் தன்மையும் நுட்பமும் கொண்டது” என்று கூறிய பிரதமர், பல்வேறு கட்டுமான அபிவிருத்திகளில் மிகப் பெரிய முன்னேற்றம் ஏற்பட்டுள்ளதை விவரித்தார். அத்துடன் தொழில் தொடங்குக இந்தியா திட்டத்துக்கான துடிப்பான சூழல், சர்வதேச சூரிய சக்தி கூட்டு ஆகியவை குறித்தும் பிரதமர் பேசினார். பல தேவைகளுக்கு உதவுவதில் இந்தியாவும் இந்தோனேசியாவும் உணர்வோடு செயல்படுகின்றன என உறுதிபடக் கூறினார். “இந்தியா யாருடைய பாஸ்போர்ட்டின் வண்ணத்தையும் பார்க்காமல் மனித நேயத்தின் அடிப்படையில் எல்லோருக்கும் உதவுவதற்குத் தயாராக இருக்கிறது. இந்தியாவிற்கும், இந்தோனேசியாவுக்கும் பெயரில் ஒற்றுமை அமைந்திருப்பதைப் போல, பண்பாடு, பாரம்பரியம், ஜனநாயக விழுமியங்கள் ஆகியவற்றிலும் ஒற்றுமை இருக்கிறது” என்று பிரதமர் குறிப்பிட்டார். இந்தியாவில் ஏற்பட்டுள்ள மாற்றங்களை நேரடியாகவே காண்பதற்காக இந்தோனேசியாவில் உள்ள புலம்பெயர்ந்த இந்தியர்களை தாய்நாட்டுக்கு வருமாறு பிரதமர் வேண்டுகோள் விடுத்தார்.
நூறாவது விவசாயிகள் ரயிலை டிசம்பர் 28 அன்று பிரதமர் துவக்கி வைக்கிறார்

நூறாவது விவசாயிகள் ரயிலை வரும் டிசம்பர் 28 அன்று பிரதமர் திரு நரேந்திர மோடி துவக்கி வைக்கிறார். மகாராஷ்டிராவில் உள்ள சங்கோலாவில் இருந்து மேற்கு வங்கத்தில் உள்ள ஷாலிமார் வரை செல்லவிருக்கும் இந்த ரயிலை டிசம்பர் 28 அன்று மாலை நான்கு முப்பது மணிக்கு காணொலி மூலம் பிரதமர் துவக்கி வைக்கிறார். மத்திய அமைச்சர்கள் திரு. நரேந்திர சிங் தோமர் மற்றும் திரு. பியூஷ் கோயல் ஆகியோர் இதில் பங்கேற்பார்கள். காலிஃப்ளவர், குடைமிளகாய், முட்டைகோஸ், முருங்கைக்காய், பச்சை மிளகாய், வெங்காயம் உள்ளிட்ட காய்கறிகளையும், திராட்சை, ஆரஞ்சு, அன்னாசி, வாழை, ஆப்பிள் உள்ளிட்ட பழங்களையும் எடுத்து செல்லும் வகையில் பல பொருள் சேவையாக இது விளங்கும். எந்த அளவில் பொருள்கள் இருந்தாலும் அவற்றை இந்த வழித்தடத்தில் உள்ள அனைத்து நிறுத்தங்களிலும் ஏற்றலாம், இறக்கலாம். பழங்கள் மற்றும் காய்கறிகளின் போக்குவரத்துக்கு 50 சதவீத மானியத்தை இந்திய அரசு வழங்குகிறது. விவசாயிகள் ரயிலைப் பற்றி தேவ்லாலி–தனபூர் இடையே முதல் விவசாயிகள் ரயில் 2020 ஆகஸ்டு 7-ஆம் தேதியன்று கொடியசைத்துத் துவக்கி வைக்கப்பட்டது. அதன் சேவை பின்னர் முசாப்பூர் வரை நீட்டிக்கப்பட்டது. விவசாயிகளிடம் இருந்து கிடைத்த நல்ல வரவேற்பின் பலனாக வாரம் இரண்டு முறை என இருந்த ரயில் சேவை மூன்று முறையாக அதிகரிக்கப்பட்டது. வேளாண் விளைபொருள்களை நாடு முழுவதும் வேகமாக எடுத்துச் செல்வதற்கு விவசாயிகள் ரயில் பெரிதும் பங்காற்றுகிறது. அழுகக்கூடிய பொருள்களின் விநியோகத்தை இது எளிமையாக்குகிறது. ——
ஜப்பான் பிரதமருடன் பிரதமர் சந்திப்பு

பிரதமர் திரு.நரேந்திர மோடி ஜப்பான் பிரதமர் திரு. ஃபுமியோ கிஷிடாவுடன் இருதரப்பு பேச்சுவார்த்தையில் ஈடுபட்டார். ஜப்பான் முன்னாள் பிரதமர் ஷின்சே அபேயின் மறைவுக்கு பிரதமர் தனது ஆழ்ந்த இரங்கலை தெரிவித்து கொண்டார். இந்தியா-ஜப்பான் இடையே நல்லுறவை பேணுவதிலும், இந்தோ-பசிபிக் பிராந்தியங்களிடையே திறந்த மற்றும் சுதந்திரமான உறவை வளர்ப்பதிலும் மறைந்த பிரதமர் அபேயின் பங்களிப்புகளை பிரதமர் மோடி குறிப்பிட்டார். இருதரப்பு உறவுகளை மேலும் வலுப்படுத்துவது குறித்து இருநாட்டு தலைவர்களும் ஆக்கப்பூர்வமான கருத்துகளை பரிமாறி கொண்டனர். மேலும், உலகளாவிய பல்வேறு பிரச்சினைகள் குறித்தும் இருவரும் விவாதித்தனர். பல்வேறு துறைகளிலும் பிராந்திய மற்றும் சர்வதேச அளவில் இருநாடுகளும் இணைந்து பணியாற்றுவது குறித்த தங்கள் உறுதிப்பாட்டை இருவரும் பகிர்ந்து கொண்டனர்.
ஓய்வுபெறும் மாநிலங்களவை உறுப்பினர்களுக்கு பிரதமரின் பிரியாவிடை

மாநிலங்களவையில் பதவிக்காலம் நிறைவடையும் உறுப்பினர்கள் அனைவரின் பணிகளுக்கும் பாராட்டுத் தெரிவித்த பிரதமர் திரு. நரேந்திரமோடி, அவர்களது எதிர்காலம் சிறப்பாக அமைய வாழ்த்துத் தெரிவித்தார். மாநிலங்களவையில் பேசிய பிரதமர், அவையிலிருந்து ஓய்வு பெறும் உறுப்பினர்கள், சமுதாயப் பணியில் மேலும் சிறப்பாகப் பாடுபடுவார்கள் என்று நம்பிக்கைத் தெரிவித்தார். ஓய்வு பெறும் உறுப்பினர்கள் அனைவரும் தனித்துவமான முக்கியத்துவம் பெற்றவர்கள் என்றும், அவர்களுக்கு உரிய வழிமுறையில் பங்களிப்பைத் தந்திருப்பதாகவும் கூறினார். உறுப்பினர்கள் இயன்றவரை நாட்டின் வளமான எதிர்காலத்திற்காகச் சிறப்பான முறையில் பணியாற்றி இருப்பதாகவும் தெரிவித்தார். அவர்களது பங்களிப்பை தேசம் ஒருபோதும் மறக்காது என்றும் பிரதமர் குறிப்பிட்டார். மூத்த உறுப்பினர்களைக் கொண்ட மேல்சபை தனிச்சிறப்பு வாய்ந்தது என்றும் கொள்கைகளை வகுப்பதில் மாநிலங்களவை முக்கிய பங்கு வகிப்பதாகவும் அவர் கூறினார். ஓய்வுபெறும் உறுப்பினர்கள் பலரது பெயரை குறிப்பிட்டு அவர்களது பங்களிப்புக்கு பிரதமர் பாராட்டுத் தெரிவித்தார். நீண்டகாலமாக நிலுவையில் உள்ள முத்தலாக் விவகாரம் தொடர்பான முடிவு எடுக்கப்படவுள்ள நிலையில், ஓய்வுபெறும் உறுப்பினர்கள் நாடாளுமன்றத்தின் அங்கத்தினர்களாக இருக்க முடியாமல் போவது துரதிருஷ்டவசமானது என்றும் பிரதமர் குறிப்பிட்டார். ஓய்வுபெறும் உறுப்பினர்களுக்காக நாடாளுமன்றத்தின் கதவுகளும், பிரதமர் அலுவலகமும் எப்போதும் திறந்திருக்கும் என்று உறுதியளித்த பிரதமர், தற்போதைய முக்கியப் பிரச்சினைகள் குறித்த கருத்துக்களை தொடர்ந்து பரிமாறிக்கொள்ளுமாறும் கேட்டுக் கொண்டார்.
கத்தார் மன்னருடன் பிரதமர் மோடி உரையாடல்

கத்தார் மன்னர் மேதகு ஷேக் தமிம் பின் ஹமாத் அல் தனியுடன் பிரதமர் திரு. நரேந்திர மோடி உரையாடினார். கத்தார் மன்னர் பிரதமரை கத்தார் நாட்டிற்கு வருகை தருமாறு அழைப்புவிடுத்தார். இந்த உரையாடலின் போது பிரதமர் கடந்த 2015 மார்ச் மாதம் நிகழ்ந்த தனது கத்தார் பயணம் குறித்து நினைவு கூர்ந்தார். தம்முடைய அந்த பயணம் இருநாடுகளுக்கு இடையே உள்ள உறவிற்கு ஒரு புதிய பலத்தை சேர்த்துள்ளதாக குறிப்பிட்டார். கத்தாரில் வாழும் இந்திய மக்களின் நலனை காக்கவும் அவர்களது பாதுகாப்பை உறுதிசெய்யவும் கத்தார் அரசு எடுத்துள்ள நடவடிக்கைகளை பிரதமர் வெகுவாக பாராட்டினார். வர்த்தகம், முதலீடு, எரிசத்தி, பாதுகாப்பு, கலாச்சாரம் போன்ற துறைகளில் இருநாடுகளுக்கும் இடையே உள்ள உறவினை பலப்படுத்துவது குறித்து இரு தலைவர்களும் விவாதித்தனர். இந்திய பொருளாதார வளர்ச்சியில் கத்தார் நாடு பங்கு வகிக்க ஆர்வமாக உள்ளதாக மன்னர் தெரிவித்தார். ஆசிய கண்டத்தில் அமைதி மற்றும் நிலைத்தன்மைக்காக கத்தார் எடுத்துள்ள முயற்சியை பிரதமர் பாராட்டினர். கத்தார் பயணத்திற்கான அழைப்பை ஏற்றுக்கொண்ட பிரதமர் இருதரப்பிற்கும் ஏற்ற தேதியில் வருவதாக உறுதி அளித்தார். •••••
வாணிஜ்யா பவன் கட்டட அடிக்கல் நாட்டு நிகழ்ச்சியில் பிரதமர் ஆற்றிய உரை

மத்திய வர்த்தகத் துறைக்கான புதிய அலுவலக வளாகமான வாணிஜ்யா பவன் கட்டிடத்திற்கு பிரதமர் திரு. நரேந்திர மோடி, புதுதில்லியில் இன்று (22.06.2018) அடிக்கல் நாட்டினார். நிகழ்ச்சியில் பேசிய பிரதமர், இந்தக் கட்டடம் அதற்கு நிர்ணயிக்கப்பட்ட காலத்திற்கு முன்பாகவே கட்டி முடிக்கப்படும் என நம்புவதாகக் கூறினார். புதிய இந்தியாவின் உணர்வுகளுக்கு உகந்ததாக இது இருக்கும் என்று நம்புவதாகச் சொன்ன அவர், பழைய நடைமுறைகளை கைவிட்டு, புதிய நடைமுறையை உருவாக்கும் முயற்சியில் இது ஒன்று என்றார். பழையக் காலத்தில் தலைநகர் புதுதில்லியிலும்கூட, முக்கியமான கட்டிடத் திட்டங்கள் நீண்டக் கால தாமதத்திற்குட்பட்டு வந்திருப்பதை அவர் சுட்டிக்காட்டினார். இந்த வகையில் அவர், டாக்டர் அம்பேத்கர் சர்வதேச மையம், டாக்டர் அம்பேத்கர் தேசிய நினைவிடம், வெளிநாடு வாழ் இந்தியர்களுக்கான பாரத மையம், மத்திய தகவல் ஆணையத்திற்கான புதியக் கட்டிடம் ஆகியவற்றை குறிப்பிட்டுக் காட்டினார். அரசின் செயல்பாடுகளில் ஆங்காங்கே இருந்த குழிகளை அகற்றியதன் காரணமாக, இத்தகைய விளைவுகள் ஏற்பட்டன என்று பிரதமர் கூறினார். புதிய அலுவலகக் கட்டிடமான வாணிஜ்யா பவன், இந்தியாவின் வர்த்தகத் துறையில் உள்ள இத்தகைய குழிகளை அகற்றுவதற்கு உதவிகரமாக அமையும் என்று நம்புவதாக பிரதமர் கூறினார். நாட்டின் மக்கள் தொகை லாப ஈவு பற்றி குறிப்பிட்ட பிரதமர். நமது இளைஞர்களின் உள்ளக்கிடக்கைகளை நிறைவேற்றுவதற்கு நமக்கு கூட்டுப் பொறுப்பு உள்ளது என்று கூறினார். டிஜிட்டல் தொழில்நுட்பத்தை பின்பற்றுவது பற்றி குறிப்பிட்ட பிரதமர், இந்த புதியக் கட்டிடம் அமையவுள்ள நிலம், முன்னதாக, வழங்குதல் மற்றும் விற்பனை செய்தல் தலைமை இயக்ககத்திடம் இருந்தது என்று கூறினார். இப்போது இது அரசின் மின்னணு சந்தையினால் மாற்றியமைக்கப்பட்டுள்ளது என்றும், இந்த சந்தை மிகக் குறுகிய காலத்தில் ரூ. 8700 கோடி பரிவர்த்தனைகளை கண்டுள்ளது என்று கூறினார். அரசு மின்னணுச் சந்தையை மேலும் விரிவாக்குவதற்கு வர்த்தகத் துறை பாடுபடவேண்டும் என்று அவர் கேட்டுக்கொண்டார். ஜிஎஸ்டி-யின் பலன்கள் பற்றி பிரதமர் பேசினார். மக்கள் நட்புறவிலான, மேம்பாட்டுக்கு உகந்த, முதலீடுகளுக்கு உகந்த சூழ்நிலையை உருவாக்க மத்திய அரசு முயற்சி மேற்கொண்டிருப்பதாக அவர் தெரிவித்தார். உலகப் பொருளாதாரத்தில் இந்தியா தற்போது மிக முக்கியமான பங்காற்றி வருகிறது என்பதற்கு ஆதாரமாக பல்வேறு பெரும் பொருளாதார அளவைகளையும், இதர குறியீடுகளையும் பிரதமர் சுட்டிக்காட்டினார். உலக அளவில் முதல் ஐந்து நிதி-நுட்ப நாடுகளில் இந்தியாவும் ஒன்று என்று அவர் கூறினார். ஒன்றுக்கொன்று தொடர்புடைய இன்றைய உலகில், வர்த்தகம் புரிதலில் எளிமை, வியாபாரம் புரிதலில் எளிமை ஆகியவை சார்ந்த பொருட்கள், வாழுதலில் எளிமை என்பதுடன் தொடர்பு கொண்டவை என்று அவர் கூறினார். ஏற்றுமதியை அதிகரிக்க வேண்டியதன் அவசியத்தை பிரதமர் வலியுறுத்தினார். இதில், மாநிலங்கள் தீவிரப் பங்குதாரர்களாக சேர்க்கப்படவேண்டும் என்றார். உலக ஏற்றுமதிகளில் இந்தியாவின் பங்காக தற்போதுள்ள 1.6 சதவீதத்தை குறைந்தது 3.4 சதவீதம் உயர்த்துவதற்கு வர்த்தகத் துறை உரிய நடவடிக்கை எடுக்கவேண்டும் என்று பிரதமர் கூறினார். இறக்குமதிகளைக் குறைக்க உள்நாட்டு உற்பத்தியை உயர்த்துவதற்கு முயற்சிகள் தேவை என்றும் பிரதமர் கூறினார். இந்த வகையில், மின்னணுவியல் உற்பத்தியை அவர் உதாரணமாகக் காட்டினார். உள்நாட்டு உற்பத்தியை மேம்படுத்த மத்திய அரசு பல நடவடிக்கைகளை எடுத்திருப்பதாக பிரதமர் கூறினார்.
பெட்ரோல் மற்றும் இயற்கை எரிவாயு அமைச்சகத்தின் கீழ் உள்ள அனைத்து பொதுத்துறை நிறுவனங்களுக்கும்  கொள்முதலில் முன்னுரிமை (உள்ளூர் இடுபொருட்களுடன் இணைத்து) அளிக்கும் கொள்கைக்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், பெட்ரோலியம் மற்றும் இயற்கை எரிவாயு அமைச்சகத்தின் கீழ் உள்ள அனைத்து பொதுத்துறை நிறுவனங்களுக்கும் கொள்முதல் முன்னுரிமை (உள்ளூர் பொருட்களுடன் இணைத்து) அளிக்கும் கொள்கைக்கு ஒப்புதல் அளிக்கப்பட்டது. இந்தக் கொள்கை, 5 ஆண்டுகள் செயல்பாட்டில் இருக்கும். கொள்கையின் செயல்பாட்டை மேற்பார்வையிடுவதற்காக மேற்பார்வைக் குழு அமைக்கப்படும். இந்தக் குழு செயல்பாட்டை மேற்பார்வையிடுவதுடன், வருடாந்திர மறுஆய்வுசெய்து, கொள்கையை ஒவ்வொரு ஆண்டும் நீட்டிப்பதற்கான பரிந்துரையை வழங்கும். இந்தக் கொள்கையின் கீழ், சில எண்ணெய் மற்றும் எரிவாயு வர்த்தக உடன்படிக்கைகளுக்கு உள்ளூர் இடுபொருட்கள் (Local Content –LC) இலக்கு ஒழுங்குபடுத்தப்படும். உள்ளூர் இடுபொருட்கள் இலக்கை எட்டும் உற்பத்தியாளர்கள்/சேவை வழங்குவோர் மற்றும் அவர்கள் குறிப்பிடும் தொகை, குறைந்தபட்ச உரிய விலையில் 10 சதவீதத்துக்குள் இருக்கும்போது, அவர்களுக்கு கொள்முதலில் முன்னுரிமை அளிக்கப்படும். அந்த நிறுவனங்களிடமிருந்து அந்த விலைக்கு இணையாக, குறிப்பிட்ட பகுதி கொள்முதல் செய்யப்படும். இந்தக் கொள்கையானது, விநியோகஸ்தர்களையும், சேவை வழங்குவோரையும் இந்தியாவில் தயாரிப்போம் வழிமுறையை பின்பற்ற ஊக்கும் என்று எதிர்பார்க்கப்படுகிறது. மேலும், தங்களது பொருட்கள் மற்றும் சேவைகளுக்கு நாட்டுக்குள்ளேயே மதிப்பைக் கூட்டும். அனைத்து பொதுத்துறை நிறுவனங்கள், அதன் முழு கட்டுப்பாட்டில் உள்ள துணை நிறுவனங்கள், ஒன்று அல்லது அதற்கு மேற்பட்ட பொதுத்துறை நிறுவனங்கள் இணைந்து 51 சதவீதம் அல்லது அதற்கு மேற்பட்ட பங்குகளைக் கொண்ட கூட்டு நிறுவனங்கள், பெட்ரோலிய மற்றும் இயற்கை எரிவாயு அமைச்சகத்தின் துணை அலுவலகங்கள் மற்றும் இணைக்கப்பட்ட அலுவலகங்களுக்கும் இந்த கொள்கை பொருந்தும். பின்னணி: இந்தியாவில் தயாரிப்போம் பிரச்சாரத்தை 2014-ம் ஆண்டு செப்டம்பரில் பிரதமர் திரு. நரேந்திர மோடி தொடங்கிவைத்தார். நாட்டை வலுப்படுத்தும் முயற்சிகளின் ஒரு பகுதியாக, இந்தியாவை சர்வதேச அளவிலான வடிவமைப்பு மற்றும் உற்பத்தி கேந்திரமாக மாற்றுவதே இதன் நோக்கம். இந்தப் பிரச்சாரத்தின் அடிப்படையில், சரக்கு மற்றும் சேவையில் உள்ளூர் பொருட்களை ஊக்குவிக்க அரசு முடிவுசெய்துள்ளது. இந்தியாவில் எண்ணெய் மற்றும் எரிவாயு திட்டங்களை செயல்படுத்தும்போது, எண்ணெய் மற்றும் எரிவாயு வர்த்தக நடவடிக்கைகளில் உள்ளூர் இடுபொருட்கள் இலக்கை எட்டும் உற்பத்தியாளர்கள்/சேவை வழங்குவோருக்கு கொள்முதலில் முன்னுரிமை அளிக்கும் வகையில் கொள்கை பின்பற்றப்படும்.
சமையல் எரிவாயு விற்பனை மீதான விலையில் வித்தியாசத்தை சமன் செய்ய மத்திய அமைச்சரவைக் குழு ஒப்புதல்

பிரதமர் திரு. நரேந்திர மோடி தலைமையில் மத்திய அமைச்சரவைக் குழு இன்று புதுதில்லியில் சந்தித்தது. இக்குழு சமையல் எரிவாயு விற்பனை மீதான விலையில் வித்தியாசத்தை சமன் செய்ய மத்திய அமைச்சரவைக் குழு ஒப்புதல் அளித்துள்ளது. இது செயல் முறையில் சீர்திருத்தத்தை செய்வதற்கான முடிவாகும். சமையல் எரிவாயு விற்பனை செய்யும் யூரியா மற்றும் சமையல் எரிவாயு உற்பத்தியாளர்கள் வாடிக்கையாளர்களிடம் பல்வேறு விலை நிர்ணயித்து விற்பனை செய்துவருகின்றனர். அடிப்படை விலையைவிட அதிகமான அளவில் கூடுதலாக இந்த நிறுவனங்கள் சமையல் எரிவாயுவை சந்தைபடுத்தி வருகின்றன. இயற்கை எரிவாயுவை வழங்குவதற்கு பல்வேறு போக்குவரத்து நிறுவனங்கள் வெவ்வேறு விதமான கட்டணங்களை வசூலிக்கின்றன. அமைச்சரவைக்குழு மேற்கொண்ட இந்த முடிவினால் வீட்டு உபயோக சமையல் எரிவாயு விற்பனை விலை ஒரேமாதிரியாக இருக்கும். இதை சந்தைப்படுத்தும் நிறுவனங்களும் முறைப்படுத்தப்படும். சந்தை விலையில் யூரியா மற்றும் சமையல் எரிவாயு உற்பத்தி நிறுவனங்களின் விற்பனை விலையில் உள்ள வித்தியாசம் வெகுவாக்க் குறைக்கப்படும். மேலும், இந்த விலை பாரபட்சமின்றி நிர்ணயிக்கப்படும். பெட்ரோலியம் மற்றும் எரிவாயு கட்டுப்பாட்டு வாரியம் சந்தை விற்பனையில் பெரிய அளவில் மாற்றம் இல்லாத வகையில் பார்த்துக் கொள்ளும். சந்தை விற்பனை விலையில் உள்ள ஏற்றத்தைழ்வை சரி செய்வதற்கு இந்த நிறுவனம் பரிந்துரை செய்துள்ளது. எதிர் காலத்தில் சந்தை விலையில் ஏற்படும் விலை உயர்வை மத்திய பெட்ரோலியம் மற்றும் இயற்கை எரிவாயு அமைச்சகம் முடிவு செய்யும். அமைச்சரவையின் இந்த முடிவு எதிர் காலத்தில் சமையல் எரிவாயு உள்கட்டமைப்பு முதலீடுகளை செய்யும் வகையிலும் வெளிப்படைத்தன்மையை அதிகரிக்கும் வகையிலும் இருக்கும்.
தீபாவளி திருநாளை முன்னிட்டு நாட்டு மக்களுக்கு பிரதமர் வாழ்த்து

தீபாவளித் திருநாளை முன்னிட்டு பிரதமர் திரு. நரேந்திர மோடி நாட்டு மக்களுக்கு வாழ்த்து தெரிவித்துள்ளார். “ தீபாவளியை முன்னிட்டு நாட்டு மக்கள் அனைவருக்கும் இதயம்கனிந்த நல்வாழ்த்துகளை தெரிவித்துக் கொள்கிறேன். அனைவருக்கும் மகிழ்ச்சியான தீபாவளி வாழ்த்துகள்” என்று பிரதமர் டுவிட்டரில் குறிப்பிட்டுள்ளார்.
தேசிய கைத்தறி தினத்தை முன்னிட்டு இந்தியாவின் வளமான கலாச்சார பன்முகத்தன்மைக்கு பிரதமர் மரியாதை செலுத்தினார்

தேசிய கைத்தறி தினத்தை முன்னிட்டு இந்தியாவின் வளமான கலாச்சார பன்முகத்தன்மை மற்றும் இந்தியாவின் கலை மரபுகளை கொண்டாட உழைக்கும் அனைவருக்கும் பிரதமர் திரு நரேந்திர மோடி மரியாதை செலுத்தினார். கைத்தறி ஸ்டார்ட்அப் மகா சவாலில் பங்கேற்குமாறு ஸ்டார்ட்அப் உடன் தொடர்புடைய அனைத்து இளைஞர்களையும் பிரதமர் கேட்டுக் கொண்டார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது; “தேசிய கைத்தறி தினத்தில், இந்தியாவின் வளமான கலாச்சார பன்முகத்தன்மை மற்றும் நமது கலை மரபுகளைக் கொண்டாட உழைக்கும் அனைவருக்கும் வாழ்த்துகள் #MyHandloomMyPride" "நெசவாளர்களுக்கு யோசனைகளை தெரிவிக்கவும், புதுமைகளை உருவாக்கவும் ஒரு சிறந்த வாய்ப்பு. ஸ்டார்ட்அப் உலகத்துடன் தொடர்புடைய அனைத்து இளைஞர்களையும் இதில் பங்கேற்குமாறு கேட்டுக்கொள்கிறேன். #My HandloomMy Pride" •••••••••••••
பிடல் காஸ்ட்ரோ மறைவு – பிரதமர் இரங்கல்

கியூபா நாட்டின் தலைவர் திரு. பிடல் காஸ்ட்ரோ மறைவிற்கு பிரதமர் திரு நரேந்திர மோடி இரங்கல் தெரிவித்துள்ளார். பிடல் காஸ்ட்ரோவை இழந்து வாடும் கியூபா அரசுக்கும் அந்நாட்டு மக்களுக்கும் எனது ஆழ்ந்த இரங்கலை தெரிவித்துக்கொள்கிறேன். அவரது ஆன்மா சாந்தி அடையட்டும். இந்த துயரமான நேரத்தில், கியூபா அரசுக்கும் அந்நாட்டு மக்களுக்கும் நாங்கள் துணை நிற்கிறோம். 20 ஆம் நூற்றாண்டின் மிக முக்கியமான மனிதர்களில், பிடல் காஸ்ட்ரோவும் ஒருவர். இந்தியா தனது சிறந்த நண்பனை இழந்து தவிக்கிறது” என்று பிரதமர் தனது இரங்கல் செய்தியில் கூறியுள்ளார்.
21-வது இந்தியா-ரஷ்யா வருடாந்திர உச்சி மாநாட்டில் பிரதமர் நரேந்திர மோடி வழங்கிய உரையின் மொழிபெயர்ப்பு

எனது அன்பு நண்பர் மாண்புமிகு அதிபர் விளாடிமிர் புடின் அவர்களே, 21-வது இந்தியா-ரஷ்யா வருடாந்திர உச்சி மாநாட்டிற்கு உங்களை அன்புடன் வரவேற்கிறேன், உங்கள் குழுவினரையும் வரவேற்கிறேன். கடந்த இரண்டு ஆண்டுகளில் கொரோனா காலத்தில் நீங்கள் மேற்கொண்ட இரண்டாவது வெளிநாட்டுப் பயணம் இது என்பது எனக்குத் தெரியும். இந்தியாவுடனான உங்கள் பற்றும் தனிப்பட்ட அர்ப்பணிப்பும் இந்தியா-ரஷ்யா உறவுகளின் முக்கியத்துவத்தை அடையாளப்படுத்துகின்றன, அதற்காக நான் உங்களுக்கு மிகவும் நன்றியுள்ளவனாக இருக்கிறேன். கொவிட் சவால்களுக்கு இடையிலும், இந்தியாவிற்கும் ரஷ்யாவிற்கும் இடையிலான உறவுகளின் ஆழம் மாறவில்லை. நமது கூட்டு தொடர்ந்து வலுவடைந்து வருகிறது. தடுப்பூசி சோதனைகள் மற்றும் தயாரிப்பில், மனிதாபிமான உதவியில் மற்றும் குடிமக்களை திருப்பி அனுப்புவதில் கொவிட்டுக்கு எதிரான போராட்டம் இரு நாடுகளுக்கும் இடையே சிறந்த ஒத்துழைப்பைக் கண்டுள்ளது. மாண்புமிகு அதிபர் அவர்களே, 2021-ம் ஆண்டு நமது இருதரப்பு உறவுகளுக்கு பல வழிகளில் முக்கியத்துவம் வாய்ந்ததாகும். 1971-ம் ஆண்டின் அமைதி, நட்பு மற்றும் ஒத்துழைப்பு ஒப்பந்தத்தின் ஐந்து தசாப்தங்கள் மற்றும் நமது யுக்தி சார்ந்த கூட்டின் இரண்டு தசாப்தங்களை இந்த ஆண்டு குறிக்கிறது. கடந்த 20 வருடங்களாக நமது கூட்டு அடைந்துள்ள குறிப்பிடத்தக்க முன்னேற்றத்திற்கு நீங்கள் முக்கிய உந்துதலாக இருப்பதால், இந்த சிறப்பான ஆண்டில் மீண்டும் உங்களுடன் இருப்பதில் மகிழ்ச்சி அடைகிறேன். கடந்த பல தசாப்தங்களில் உலக அளவில் பல அடிப்படை மாற்றங்கள் ஏற்பட்டுள்ளன. நிறைய புவிசார் அரசியல் சமன்பாடுகள் உருவாகியுள்ளன. ஆனால் இந்தியா-ரஷ்யா நட்பு இந்த அனைத்து மாறுபாடுகளுக்கும் இடையே நிலையானதாக இருக்கிறது. இரு நாடுகளும் எந்தவித தயக்கமும் இன்றி பரஸ்பரம் ஒத்துழைத்து வருவது மட்டுமல்லாமல், பரஸ்பர உணர்திறனில் சிறப்பு கவனம் செலுத்தி வருகின்றன. இது உண்மையிலேயே நாடுகளுக்கு இடையேயான நட்பின் தனித்துவமான மற்றும் நம்பகமான மாதிரியாகும். மாண்புமிகு அதிபர் அவர்களே, 2021-ம் ஆண்டு நமது யுக்தி சார்ந்த கூட்டாண்மைக்கும் சிறப்பான ஒன்றாகும். நமது வெளியுறவு மற்றும் பாதுகாப்பு அமைச்சர்களுக்கு இடையிலான 2+2 பேச்சுவார்த்தையின் தொடக்க கூட்டம் இன்று நடைபெற்றது. நமது நடைமுறை ஒத்துழைப்பை மேம்படுத்த புதிய செயல்முறையை இது தொடங்கியுள்ளது. ஆப்கானிஸ்தான் மற்றும் பிற பிராந்திய பிரச்சனைகளிலும் நாங்கள் தொடர்ந்து தொடர்பில் இருக்கிறோம். கிழக்குப் பொருளாதார மன்றம் மற்றும் விளாடிவோஸ்டாக் உச்சிமாநாட்டுடன் தொடங்கிய பிராந்திய கூட்டுறவு இன்று ரஷ்ய தூர-கிழக்கு மற்றும் இந்திய அரசுகளுக்கு இடையே உண்மையான ஒத்துழைப்பாக மாறி வருகிறது. பொருளாதாரத் துறையில் நமது உறவை ஆழமாக்குவதற்கு நீண்ட காலப் பார்வையையும் நாம் பின்பற்றுகிறோம். 2025-ம் ஆண்டிற்குள் 30 பில்லியன் டாலர் வர்த்தகம் மற்றும் $50 பில்லியன் முதலீட்டை இலக்காக நிர்ணயித்துள்ளோம். இந்த இலக்குகளை அடைய நமது வணிக சமூகங்களுக்கு வழிகாட்ட வேண்டும். மாண்புமிகு அதிபர் அவர்களே, மீண்டும் ஒருமுறை, நான் உங்களை இந்தியாவிற்கு வரவேற்கிறேன், உங்கள் பிரதிநிதிகளை வரவேற்கிறேன். மிக்க நன்றி. குறிப்பு: பிரதமர் இந்தியில் வழங்கிய உரையின் தோராயமான தமிழாக்கம் இதுவாகும்.
அமெரிக்கா-இந்தியா யுக்திபூர்வ ஒத்துழைப்புக்கான அமைப்பின் நிர்வாகக் குழு உறுப்பினர்கள் பிரதமருடன் சந்திப்பு

அமெரிக்காவின் முன்னணி தொழிலதிபர்கள் அடங்கிய, அமெரிக்கா-இந்தியா யுக்திபூர்வ ஒத்துழைப்புக்கான அமைப்பின் நிர்வாகக் குழு உறுப்பினர்கள் இன்று (30.10.2018) பிரதமர் திரு. நரேந்திர மோடியை சந்தித்துப் பேசினர். அப்போது, தங்களது சந்திப்புக்கு முன்பாக நடைபெற்ற இந்திய தலைமைப் பண்பு உச்சிமாநாட்டின் முடிவுகள் குறித்து பிரதமரிடம் இவர்கள் எடுத்துரைத்தனர். கடந்த நான்காண்டுகளில், மத்திய அரசு மேற்கொண்டு வரும் பொருளாதார மற்றும் ஒழுங்குமுறை சீர்திருத்தங்களைப் பாராட்டிய தொழிலதிபர்கள், வேகமாக வளர்ந்து வரும் இந்தியப் பொருளாதாரத்தால், இருதரப்புக்கும் பயனளிக்கக் கூடிய வாய்ப்புகளைப் பயன்படுத்தி, இந்தியாவுடனான ஒத்துழைப்புகளை மேலும் மேம்படுத்த விரும்புவதாகவும் தெரிவித்தனர். பொருளாதார ஒத்துழைப்புகள் மூலம் இந்தியாவும், அமெரிக்காவும் இதற்கு முன் இல்லாத வகையில், பெருமளவுக்கு பலனடைந்திருப்பதாக பிரதமர் சுட்டிக்காட்டினார். அத்துடன், இந்தியாவில் புதிய தொழில்களைத் தொடங்குதல், எரிசக்தி, சுகாதார சேவைகள் மற்றும் டிஜிட்டல் தொழில்நுட்பம் போன்ற பல்வேறு துறைகளில், வர்த்தக வாய்ப்புகளை முழுமையாக பயன்படுத்திக் கொள்ளுமாறு அமெரிக்க நிறுவனங்களை பிரதமர் ஊக்கப்படுத்தினார்.